CELEX: 62009TN0491
Language: lt
Date: 2009-12-03 00:00:00
Title: Byla T-491/09: 2009 m. gruodžio 3 d. pareikštas ieškinys byloje Ispanija prieš Komisiją

13.2.2010   
            
            
               LT
            
            
               Europos Sąjungos oficialusis leidinys
            
            
               C 37/44
            
         2009 m. gruodžio 3 d. pareikštas ieškinys byloje Ispanija prieš Komisiją
   
   (Byla T-491/09)
   2010/C 37/62
   Proceso kalba: ispanų
   
      Šalys
   
   
      Ieškovė: Ispanijos Karalystė, atstovaujama M. Muñoz Pérez
   
      Atsakovė: Europos Komisija
   
      Ieškovės reikalavimai
   
   
               —
            
            
               panaikinti 2009 m. rugsėjo 24 d. Komisijos sprendimą C(2009) 7044 galutinis dėl Bendrijos atsisakymo Europos žemės ūkio orientavimo ir garantijų fondo (EŽŪOGF) Garantijų skyriaus, Europos žemės ūkio garantijų fondo (EŽŪGF) ir Europos žemės ūkio fondo kaimo plėtrai (EŽŪFKP) lėšomis finansuoti kai kurias valstybių narių patirtas išlaidas, kiek jis yra šio ieškinio objektas,
            
         
               —
            
            
               priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė nurodo šiuos pagrindus:
   
               1.
            
            
               Koreguojant pagalbos alyvuogių aliejaus gamybai finansavimą pažeista Reglamento Nr. 1258/1999 (1) 7 straipsnio 4 dalis ir Reglamento 1290/2005 (2) 31 straipsnio 1 dalis, nes ginčijamu sprendimu šios nuostatos buvo taikomos situacijai, kuriai jų taikyti nebuvo galima, turint mintyje, kad buvo nepakankamai tariamų trūkumų, kuriais Komisija motyvavo savo sprendimą koreguoti finansavimą.
            
         
               2.
            
            
               Kalbant apie pagalbos priemokoms už avis ir ožkas finansavimo koregavimą, Komisijos nurodytų trūkumų nebuvo, todėl ginčijamu sprendimu pažeista Reglamento 1258/1999 7 straipsnio 4 dalis ir Reglamento 1290/2005 31 straipsnio 1 dalis, šias nuostatas taikant situacijai, kurioje jų nebuvo galima taikyti. Šiuo atžvilgiu ieškovė tvirtina, kad patikrinimai vietoje atlikti išlaikymo laikotarpiu, kaip to reikalaujama pagal Reglamento 2419/2001 (3) 24 straipsnio 2 dalį, ir kad Komisijos nurodytos problemos, susijusios su naudojimo registrais ir tuo, kad neatnaujintuose registruose nėra inspektorių pastabų, nedaro įtakos nustatant gyvulių, kuriuos galima naudoti per visą išlaikymo laikotarpį, skaičių.
            
         
      (1)  1999 m. gegužės 17 d. Tarybos reglamentas (EB) Nr. 1258/1999 dėl bendrosios žemės ūkio politikos finansavimo (OL L 160, p. 103; 2004 m. specialusis leidimas lietuvių k., 3 sk., 25 t., p. 414)
   
      (2)  2005 m. birželio 21 d. Tarybos reglamentas (EB) Nr. 1290/2005 dėl bendrosios žemės ūkio politikos finansavimo (OL L 209, p. 1)
   
      (3)  2001 m. gruodžio 11 d. Komisijos reglamentas (EB) Nr. 2419/2001, nustatantis išsamias integruotos administravimo ir kontrolės sistemos taikymo tam tikroms Tarybos reglamente (EEB) Nr. 3508/92 nustatytoms Bendrijos pagalbos schemoms taisykles (OL L 327, p. 11; 2004 m. specialusis leidimas lietuvių k., 3 sk., 34 t., p. 308)